**ELŐTERJESZTÉS**

**Szombathely Megyei Jogú Város Közgyűlésének**

**2020. október 29-i ülésére**

**Javaslat útberuházással kapcsolatos döntés meghozatalára**

A Schaeffler Kft. a Külső Söptei út 059/2 hrsz-ú ingatlanon új gyárépület terveztetését végeztette el, helyi tervezők bevonásával. A korábbi elképzelésekkel ellentétben az új gyár teherforgalmi bejárata a telek ÉNY-i határára került. A TOP-6.1.1-15-SH1-2016-00001 számú projekt keretében megépült út és közmű fejlesztés az ingatlan DNY-i sarokpontjáig ért el. A tervezett teherforgalmi bejáróig szűk keresztmetszetű részben földút, részben összetöredezett, teherbírás nélküli aszfalt burkolatú út vezet jelenleg. A Schaeffler Kft. azzal a kéréssel fordult Önkormányzatunkhoz, hogy a gyár kiszolgálása érdekében a Külső-Söptei út hiányzó szakaszát építsük ki az új tehergépkocsi bejáratig. Az épülő gyárhoz vezető, Külső Söptei út (019/5 hrsz.) további, mintegy 460 m-es hosszban történő útépítésének, csapadékvíz-elvezetésének és közvilágítás kiépítésének kiviteli tervei elkészültek, jogerős építési engedéllyel rendelkezik. A tervezői költségbecslés alapján a kivitelezés költsége összesen mintegy bruttó 190 millió Ft.

Az új gyár megvalósítása kiemelt városi érdek. Korábban, ennek érdekében az Önkormányzat több vállalással segítette ezt a folyamatot.

A tervezési feladatok során került felszínre az a logisztikai probléma, hogy a teherforgalmi kiszolgálás csak a telephely ÉNy-i sarkán biztosítható. Emiatt is szükséges az út további kiépítése a TOP-os forrásból megvalósult szakasz folytatásaként.

Az új út csatlakozik majd a 89-es út új szakaszához is, valamint kapcsolatot teremt az É-i iparterület még feltáratlan részeinek irányába.

Javaslom, hogy a fenti kivitelezési költség fedezetéhez szükséges 190 millió forint az „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” előirányzata terhére kerüljön biztosításra.

Az önkormányzat 2020. évi költségvetéséről szóló 4/2020. (III.5) önkormányzati rendelet 11. § (18) bekezdése a Közgyűlés az „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” költségvetési előirányzat átmeneti korlátozását rendelte el, amelynek feloldásáról kizárólag a Közgyűlés dönthet a (19) bekezdés alapján. A megvalósítandó cél fontosságára való tekintettel a korlátozást javaslom feloldani a fentiekben meghatározott összegig azzal, hogy az adó bevételek 2020. évi várható összege egyelőre nem ismert.

Kérem a Tisztelt Közgyűlést, hogy az előterjesztésben foglaltakat tárgyalja meg, és a határozati javaslat szerint hozza meg döntését.

**Szombathely, 2020. október „ ”**

 **/: Dr. Nemény András :/**

**HATÁROZATI JAVASLAT**

**……../2020. (X. 29.) Kgy. sz. határozat**

 Szombathely Megyei Jogú Város Közgyűlése megtárgyalta a „Javaslat útberuházással kapcsolatos döntés meghozatalára” című előterjesztést és a következő döntéseket hozta:

1. A Közgyűlés egyetért azzal, hogy a Külső Söptei útnak a 059/2 hrsz-ú ingatlan tehergépkocsi bejárójáig történő megépítésének és felújításának fedezete 190 millió forint összegben az „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” előirányzata terhére kerüljön biztosításra.
2. Az önkormányzat 2020. évi költségvetéséről szóló 4/2020. (III.5) önkormányzati rendelet 11.§ (19) bekezdésében adott felhatalmazás alapján a Közgyűlés az „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” költségvetési előirányzat átmeneti korlátozását az 1. pontban meghatározott összegben és célra feloldja.
3. A Közgyűlés felkéri a Polgármestert, hogy a kivitelezésre vonatkozó közbeszerzési eljárás lefolytatásáról gondoskodjon.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője,)

**Határidő:** azonnal